Retningslinjer for Kjell og Aase Gustavsens støttefond

Aase og Kjell Gustavsen har gitt kr. 100.000 til Oslo esperantoklubb for å støtte ulike tiltak, fortrinnsvis for ungdom.

Generalforsamlingen vedtar retningslinjene for bruk av pengene. Styret i Oslo esperantoklubb forvalter pengene etter de retningslinjene som er gitt av generalforsamlingen. Fondet skal være egen post i regnskapet til Oslo esperantoklubb.

Det kan brukes inntil kr. 20.000 av fondet årlig. Styret må veie to hensyn mot hverandre: Hensynet til å få gjennomført viktige tiltak og hensynet til å bevare fondet for framtida. Det første hensynet kan gå foran det andre.

Fondet gir støtte til aktiviteter som fremmer esperanto, slik som studiereiser, deltaging på viktige nasjonale og internasjonale treff og ulike andre tiltak som styret finner det viktig å støtte. Det gis støtte både til slike tiltak som er av direkte nytte for esperantobevegelsen og til slike tiltak som mer er til glede for den enkelte søker. Esperantobevegelsen og esperantomiljøet generelt anses å være tjent med begge deler.

Støtte gis normalt bare til klubbmedlemmer under 30 år, men kan også i spesielle tilfeller gis til andre klubbmedlemmer. Medlemmene kan søke individuelt eller gruppevis. Styret i Oslo esperantoklubb kan inntil videre ikke søke som styre.

Tildeling av midler skjer to ganger årlig. Ved hver tildeling kan styret fordele inntil 10.000 kr.

Styret fastsetter søknadsfristene. Søknadsfrist med vilkår for tildeling av støtte annonseres i klubbens organ minst en måned før fristen.

Søknaden må redegjøre for tiltaket, og inneholde budsjett. Søknaden bør angå tiltak som ennå ikke er gjennomført.

Tildeling eller avslag på søknaden meddeles søker innen en måned etter søknadsfristen. Tildelingene offentliggjøres i klubbens organ så snart som mulig etter at disse foreligger.

Styret skal ha rapport om det gjennomførte tiltaket og regnskap med bilag. Hvis den som er tildelt midler ikke oppfyller forutsetningene, kan vedkommende bli holdt økonomisk ansvarlig.

Vedtatt på årsmøtet 2.3.2004